b'\n_START_ARTICLE_\nDr\xc5\xbeavnozborske volitve v Sloveniji 2004\n_START_SECTION_\nVolilni sistem\n_START_PARAGRAPH_\nV Sloveniji potekajo volitve v dr\xc5\xbeavni zbor v osmih volilnih enotah, vsaka od njih pa je razdeljena na 11 okrajev. V vsakem od oseminosemdesetih okrajev kandidirajo drugi kandidati. Iz vsake od osmih enot je izvoljenih 11 poslancev, ne pa tudi po en poslanec iz vsakega okraja (iz nekaterih okrajev ni izvoljen nih\xc4\x8de, iz drugih pa tudi do \xc5\xa1tirje kandidati). Poslanski mandati se razdeljujejo na dveh ravneh. Najprej na ravni volilne enote, nato pa \xc5\xa1e (preostali mandati) na ravni dr\xc5\xbeave. V praksi to pomeni, da se na ravni enot razdeli okoli dve tretjini sede\xc5\xbeev, preostala tretjina pa na ravni dr\xc5\xbeave. Tako se razdeli 88 mandatov. Preostala dva sede\xc5\xbea zasedeta predstavnika italijanske in mad\xc5\xbearske manj\xc5\xa1ine, ki se volita posebej (v deveti in deseti volilni enoti) po tako imenovanem Borda sistemu. Na ta na\xc4\x8din je skupaj izvoljenih 90 poslancev. Volilni prag za vstop v parlament je 4\xc2\xa0%.\n_START_SECTION_\nVolilna udele\xc5\xbeba\n_START_PARAGRAPH_\nNa volitvah poslancev v Dr\xc5\xbeavni zbor ima pravico glasovati skupaj 1.630.914 volivcev. Skupaj je glasovalo 986.481 volivcev, to je 60,49\xc2\xa0%.'